U-I-37/97
Natisni
Opravilna št.:
U-I-37/97
Datum odločitve:
5. 3. 1999
Objavljeno:
OdlUS VIII, 53
ECLI:
ECLI:SI:USRS:1999:U.I.37.97
Akt:
Protizakonito delovanje Demokratske stranke upokojencev Slovenije
Izrek:
Pobuda za začetek postopka za odločanje o protizakonitosti delovanja Demokratske stranke upokojencev Slovenije se zavrže.
Evidenčni stavek:
Ustavno sodišče je pobudo za oceno zakonitosti delovanja politične stranke zavrglo, ker na podlagi desete alinee prvega odstavka 160. člena Ustave ni pristojno, da odloča o protizakonitosti delovanja političnih strank, ampak le o njihovem protiustavnem delovanju.
Geslo:
Protiustavno delovanje političnih strank.
Nepristojnost Ustavnega sodišča za oceno protizakonitosti delovanja političnih strank.
Pravna podlaga:
Ustava, 10. al. 1. odst. 160. čl.
Zakon o Ustavnem sodišču (ZUstS), 21., 23., 25., 49., 68. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Andrej Lenarčič, Ljubljana
Datum vloge:
31. 1. 1997
Vrsta odločitve:
sklep
Vrsta rešitve:
zavrženje
Dokument:
US19348
Dokument v PDF obliki:
U-I-37-97.pdf
117 KB
Prenesite datoteko
U-I-37/97
5. 3. 1999
S K L E P
Ustavno sodišče je v postopku za preizkus pobude Andreja Lenarčiča iz Ljubljane na seji dne 5. marca 1999
s k l e n i l o :
Pobuda za začetek postopka za odločanje o protizakonitosti delovanja Demokratske stranke upokojencev Slovenije se zavrže.
O b r a z l o ž i t e v
1. Pobudnik predlaga, da Ustavno sodišče oceni skladnost delovanja politične stranke Demokratske stranke upokojencev Slovenije (v nadaljevanju: DeSUS) z določbami 1., 3. in 8. člena Zakona o političnih strankah (Uradni list RS, št. 62/94 in 13/98 - odl. US - v nadaljevanju: ZPolS). Pobudnik meni, da upokojensko združenje v demokratični družbeni ureditvi ne more delovati kot politična stranka. Delovanje DeSUS naj bi bilo v nasprotju s 1. členom ZPolS, ker ta ne dovoljuje ustanavljanja političnih strank "iz ozkih, separatnih ali stanovskih interesov". Ker upokojenci že imajo svoje organizacije, je po mnenju pobudnika delovanje DeSUS v nasprotju s 3. členom ZPolS, ki določa, da stranka ne sme delovati oziroma ustanavljati svojih organizacijskih oblik v gospodarskih družbah, v zavodih in drugih organizacijah ter v državnih organih. Delovanja upokojenskega združenja v organizacijski obliki politične stranke pa naj ne bi dopuščal tudi 8. člen ZPolS, ki prepoveduje, da bi bili ime stranke, skrajšano ime, kratica imena in znak stranke enaki ali podobni nazivom državnih institucij.
2. Ustavno sodišče je na podlagi desete alinee prvega odstavka 160. člena Ustave pristojno, da odloča o protiustavnosti aktov in delovanja političnih strank. Enako določbo vsebuje Zakon o Ustavnem sodišču (Uradni list RS, št. 15/94 - v nadaljevanju: ZUstS) v enajsti alinei prvega odstavka 21. člena. Iz navedenih določb je razvidno, da je Ustavno sodišče pristojno le za odločanje o protiustavnosti aktov in delovanja političnih strank, ne pa tudi o njihovi protizakonitosti. ZUstS v 68. členu vsebuje tudi posebne določbe, ki urejajo določene posebnosti postopka v zadevah, ko Ustavno sodišče odloča o pobudah ali zahtevah za oceno protiustavnosti aktov in delovanja političnih strank. Vsakdo, ki meni, da je določen akt ali delovanje politične stranke v nasprotju z Ustavo, lahko vloži pobudo, predlagatelji, ki jih določa 23. člen ZUstS, pa lahko vložijo zahtevo (prvi odstavek 68. člena ZUstS). V pobudi oziroma zahtevi mora biti naveden sporni akt, katerega protiustavnost zatrjuje; glede zatrjevanega protiustavnega delovanja politične stranke pa mora navesti dejanske okoliščine, iz katerih naj bi bila razvidna protiustavnost delovanja (drugi odstavek 68. člena ZUstS).
3. Pobudnik izpodbija delovanje politične stranke DeSUS, ker meni, da na podlagi določb ZPolS sploh ne bi smela biti registrirana kot politična stranka in da so zaradi tega kršene posamezne določbe ZPolS. Pobudnik ne navaja nobenih dejanskih okoliščin, iz katerih bi izhajalo, da je konkretno delovanje DeSUS v nasprotju z Ustavo.
4. Ker Ustavno sodišče ni pristojno za oceno zakonitosti delovanja političnih strank, je pobudo zavrglo.
5. Ustavno sodišče je ta sklep sprejelo na podlagi 25. člena v zvezi z 49. in 68. členom ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Alojz Janko, Milojka Modrijan in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen